‘Te min geld om Life Esidimeni-eise te betaal’Barbara Creecy, die Gautengse LUR vir finansies. Foto: ANA Jack Bloom, DA-lid van die Johannesburgse wetgewer, sê daar is meer as R100 miljoen te min begroot om die skadevergoedingseise te betaal van die families van pasiënte wat deur die Life Esidimeni-tragedie geraak is. Barbara Creecy, LUR vir finansies in Gauteng, het R118 miljoen in die aanpassingsbegroting vir dié eise opsy gesit. Bloom sê die bedrag is egter heeltemal onvoldoende. “Volgens die premier se kantoor het hulle 200 nuwe eise ontvang, waarvan die meeste reeds geverifieer is dat dit gedek word deur die arbitrasiebeslissing van regter Dikgang Moseneke,” sê Bloom. Moseneke het beslis daar moet R1 miljoen aan elke eiser as grondwetlike skadevergoeding betaal word, R180 000 vir emosionele trauma en R20 000 vir die begrafnisonkoste van dié wat gesterf het. Dit beteken R1,2 miljoen moet betaal word aan die naasbestaandes van die pasiënte wat dood is, en R1 180 000 aan die families van pasiënte wat oorleef het, sê hy. “Uitbetalings aan 200 eisers sal ongeveer R236 miljoen kos, so die huidige allokering is meer as R100 miljoen te min. Die premier se kantoor het onderneem dat al die eisers teen die einde van die jaar hul geld sal ontvang, maar dit is onwaarskynlik vir minstens helfte van die eisers weens die begrotingstekort.” Bloom sê David Makhura, premier van Gauteng, se rekord is reeds geskaad deur die dood van die 144 psigiatriese pasiënte en daarom sal hy moet seker maak dat al die eise betaal is voor sy ampstermyn in Mei 2019 tot ŉ einde kom.